**Déryné és a magyar színjátszásért való küzdelem**

Ajánló középiskolás diákoknak

2021-et írunk; majdnem kétszáz évvel ezelőtt, a 18. század végén, a 19. század elején kezdődött a magyar nyelvű színjátszás intézményeiért folytatott küzdelem. Ahhoz, hogy felidézzük a kort és annak alakjait, segítségünkre lehetnek a filmek. Ebben segít nekünk ez a sorozat, mely középiskolás diákok számára készült, akik a filmes eszközök segítségével könnyebben bepillantást nyerhetnek egy történelmi kor sajátos atmoszférájába és világába.

A Déryné című film sorozatunk első darabja. / Déryné, 1951, 104 perc, Kalmár László/

 Szinte egy 104 perces időutazás, kétszeresen is, hiszen nemcsak a megidézett 1800-as évek eleji hangulat, hanem az 1950-es évek világa is megjelenik benne. A nemzeti színjátszásért, a magyar nyelvűségért való küzdelem sorozatunk szempontjából mégis a kiemelkedő téma, mely a valóságon alapuló, mégis fiktív történet.

 A reformkor előtt Magyarországon minden törekvés ellenére alacsony színvonalú volt a magyar színjátszás. Kertekben, kisebb termekben lehetett csak előadásokat tartani és a szövegek, a megírt darabok, illetve a fordítások sokszor rosszak voltak. Ekkor a polgárság német eredétéből is adódóan Budán és Pesten, előnyt élvezett, és nekik mindenük megvolt ahhoz, hogy egy magas színvonalat lehessen nyújtani. Érthető, hogy a magyarokat ez felháborította és küzdésre késztette. Erről a folyamatról kapunk új ismereteket, ha megnézzük a filmet.

 Egy olyan történetbe csöppenünk bele, melyben megismerhetjük a magyar színjátszás és a Nemzeti Színház létrehozásához vezető folyamatot egy igazán híres és tehetséges színésznő köré építve a történetet. Elhinnék nekünk, ha azt mondjuk, hogy egy akkoriban rendkívül csinos hölgy, aki mindig ad kinézetére, egyszer csak beáll vándorszínésznek és hóban, fagyban, esőben és napsütésben is úton van? Vajon miért választja ezt az utat, mikor sokkal kényelmesebb életet élhetne? Bizony a színház iránti szenvedélye hatalmas és neki ez éppen elég indok arra, hogy útra keljen a kollégáival és férjét hátrahagyva népszerűsítse a magyar színjátszást. Ez a nő pedig nem más, mint Déryné Széppataki Róza, aki Magyarország első operaénekese volt. Ezt a szerepet a kétszeresen is Kossuth-díjas Tolnay Klári játssza. Megismerjük az életét, de igazán nem mennek bele az alkotók a színésznő életének lelki folyamataiba, hiszen ez nem egy életrajzi történet, még annak ellenére sem, hogy a címben az ő neve van feltűntetve. Az ő jelleméről a történet első felében kapunk több ismeret, amíg Pesten játszódnak az események.

 A film második felében a vándorszínész élet kerül középpontba. Mikor a Rondellából is távozniuk kellett, akkor ültek fel szekerekre és kezdtek bele új életformájukba. Itt Déryné háttérbe kerül, szinte ugyanakkora szerepe lesz, mint a többi színésznek a filmben. Vannak kivételek is, például a közönség mindig őt kéri, hogy énekeljen nótákat és dalokat az ikonikus gitárjával, és a főszereplő ezt minden alkalommal szívesen meg is teszi. A sok dalnak köszönhetően jó hangulat keletkezik, amivel a történet feszültségét oldani lehet. Aki a zene iránt érdeklődik, neki biztosan érdemes megnéznie ezt a történetet, mivel bővelkedik a film akkori dalokban. Sokat tanulhatunk ezektől a színészektől, mivel sok gonddal kellett megküzdeniük, és mégsem hagyja el őket a remény, a bizakodás és a jókedv.

 Az, hogy mi lesz a magyar színjátszás sorsa, azt nyilván ki lehet következtetni. Az, amit ma mi színháznak hívunk, az volt a cél és az álom az akkori színészeknek.  Ezt a folyamatot és az álomnak a megvalósulását ismerjük meg. A magyar színjátszás története mellett sokat taníthat a film egyrészt a küzdésről, hogy az álmaink elérése sohasem lehetetlen, csak szívós kitartás kell a célig. Ehhez az összefogás és a csapat ereje elengedhetetlen, A hivatástudat és az elkötelezettség, valamint a szeretet nélkül ez a folyamat biztosan eredménytelen lett volna.

Kinek érdemes megnéznie? Ha a média-, a filmezés világa érdekel valakit, akkor az akkori filmezési technikák biztosan érdekesek és információval tudnak szolgálni. Az irodalom iránt rajongóknak van egy megtervezetten beleépített szál, mely Katona Józsefről és a Bánk bán megírási folyamatáról szól. A történelmi folyamatokról is kaphatunk egy képet, ha a történések mögé pillantunk be. Végezetül pedig úgy gondoljuk, hogy az a küzdés és az a sok akarat, ami végig jelen van a filmben, mindenkinek nagy tanulság tud lenni, így mindenkinek bátran ajánljuk.

**A Dráma Királynők csapata**

Fekete Dorottya

Kovács Kitti

Kövesi Hanna

Molnár Zsófi